CELEX ID: 32011D0821
Publication Date: 2011-12-07

Document:
KOMISIJOS ĮGYVENDINIMO SPRENDIMAS
2011 m. gruodžio 7 d.
dėl Žaliojo Kyšulio jūrininkų rengimo ir atestavimo sistemų pripažinimo pagal Europos Parlamento ir Tarybos direktyvą 2008/106/EB
(pranešta dokumentu Nr. C(2011) 8998)
(Tekstas svarbus EEE)
(2011/821/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. lapkričio 19 d. Europos Parlamento ir Tarybos direktyvą 2008/106/EB dėl minimalaus jūrininkų rengimo (1), ypač į jos 19 straipsnio 3 dalies pirmą pastraipą,
atsižvelgdama į 2005 m. gegužės 13 d. Kipro pateiktą prašymą,
kadangi:
(1)
pagal Direktyvą 2008/106/EB valstybės narės gali nuspręsti patvirtinti trečiųjų šalių išduotus atitinkamus jūrininkų atestatus, jeigu Komisija yra pripažinusi tą trečiąją šalį. Tos trečiosios šalys turi atitikti visus 1978 m. Tarptautinės jūrų organizacijos (TJO) konvencijos dėl jūrininkų rengimo, atestavimo ir budėjimo normatyvų (JRAB konvencija) (2) su pakeitimais, padarytais 1995 m., reikalavimus;
(2)
2005 m. gegužės 13 d. ir 2005 m. gruodžio 1 d. raštais Kipras pateikė prašymą dėl Žaliojo Kyšulio sistemų pripažinimo. Gavusi šiuos prašymus, Komisija įvertino Žaliojo Kyšulio jūrininkų rengimo ir atestavimo sistemas, kad patikrintų, ar Žaliasis Kyšulys laikosi visų JRAB konvencijos reikalavimų ir ar imtasi tinkamų priemonių siekiant užkirsti kelią atestatų klastojimui. Tas vertinimas buvo grindžiamas 2006 m. birželio mėn. Europos jūrų saugumo agentūros ekspertų atlikto patikrinimo rezultatais. Atliekant patikrinimą buvo nustatyti tam tikri jūrininkų rengimo ir atestavimo sistemų trūkumai;
(3)
Komisija valstybėms narėms pateikė vertinimo rezultatų ataskaitą;
(4)
2009 m. vasario 2 d., 2009 m. gruodžio 8 d. ir 2010 m. rugsėjo 17 d. raštais Komisija paprašė Žaliojo Kyšulio pateikti įrodymų, kad nustatyti trūkumai buvo pašalinti;
(5)
Žaliasis Kyšulys 2009 m. balandžio 23 d., 2010 m. sausio 19 d., 2010 m. gruodžio 4 d., 2011 m. vasario 25 d., 2011 m. kovo 10 d. ir 2011 m. gegužės 25 d. raštais pateikė prašomą informaciją ir įrodymus, kad imtasi tinkamų ir pakankamų taisomųjų veiksmų, kad būtų pašalinta dauguma per atitikties vertinimą nustatytų trūkumų;
(6)
likę trūkumai yra susiję su tam tikros mokymo įrangos pagrindinėje Žaliojo Kyšulio jūrininkų lavinimo bei rengimo institucijoje stoka ir su tam tikru kursų turiniu, susijusiu su Jūrininkų rengimo, atestavimo ir budėjimo normatyvų kodekso A-III/2 skirsniu. Todėl Žaliojo Kyšulio paprašyta įgyvendinti atitinkamus papildomus taisomuosius veiksmus. Tačiau dėl šių trūkumų negalima abejoti bendra Žaliojo Kyšulio jūrininkų rengimo ir atestavimo sistemų atitiktimi JRAB konvencijos reikalavimams;
(7)
iš atitikties vertinimo rezultatų ir Žaliojo Kyšulio pateiktos informacijos vertinimo išvadų matyti, kad Žaliojo Kyšulio sistema atitinka reikiamus JRAB konvencijos reikalavimus, ir kad šalis ėmėsi tinkamų priemonių, kad užkirstų kelią atestatų klastojimui;
(8)
šiame sprendime nustatytos priemonės atitinka Jūrų saugumo ir teršimo iš laivų prevencijos komiteto nuomonę,
PRIĖMĖ ŠĮ SPRENDIMĄ:
1 straipsnis
Įgyvendinant Direktyvos 2008/106/EB 19 straipsnį pripažįstamos Žaliojo Kyšulio jūrininkų rengimo ir atestavimo sistemos.
2 straipsnis
Šis sprendimas skirtas valstybėms narėms.
Priimta Briuselyje 2011 m. gruodžio 7 d.

EuroVoc Classification:
Level 1: 100150
100154
100161
100153
Level 2: 100280
100240
100217
100238
100232
Level 3: 5424
2181
2468
4522
2467
All Descriptors: 2041
2352
2932
5108
6099